Fil-jiem li għaddew kont Tuneż biex nieħu sehem f'konferenza tal-Fondazzjoni Anna Lindh dwar it-Traduzzjoni bħala mezz għad-Djalogu fir-reġjun tagħna. Tkellimt dwar it-traduzzjoni letterarja bħala l-aktar qari profond li jista' jsir ta' xogħol letterarju, bħala kreazzjoni mill-ġdid tax-xogħol f'lingwa letterarja differenti, fi tradizzjoni differenti. Fil-jiem li għaddew kont Tuneż biex nieħu sehem f'konferenza tal-Fondazzjoni Anna Lindh dwar it-Traduzzjoni bħala mezz għad-Djalogu fir-reġjun tagħna. Tkellimt dwar it-traduzzjoni letterarja bħala l-aktar qari profond li jista' jsir ta' xogħol letterarju, bħala kreazzjoni mill-ġdid tax-xogħol f'lingwa letterarja differenti, fi tradizzjoni differenti. Dawn ir-ritratti forsi jirnexxilhom jagħtu ħjiel ta' dak li rrid nagħmel meta nerġa' nżur dan il-pajjiż mimli kulur u enerġija li qed igawdi l-libertà li ħallas prezz għoli ħafna biex kisibha u m'għandu ebda intenzjoni jerġa' jitlaqha minn idejh. Ħassejtni qisni f'pajjiżi, mhux biss minħabba l-ħbieb li kont magħhom, imma anki għax fi Vjal Bourguiba, jagħrfuk li inti Malti mal-ewwel nofs ta' kelma li tgħid.Jiddispjaċini ftit li ma kontx Tuneż, u Sousse, u Sfaqs, u Lixandra, u l-Kajr, u Bona, u l-Alġier, u Tripli, meta kien hemm eluf ta' Maltin fis-seklu 19 u l-bidu tas-seklu 20, meta kien hemm Jean Senac, Gabriel Audisio, Albert Camus, Laurent Ropa, Ġużè Cutayar, Jean Amrouche, Kateb Yacine, Mario Scalesi, u tant oħrajn. Imma l-Afrika ta' Fuq ta' wara l-kisba tal-indipendenza mhix anqas interessanti u dinamika minn dik ta' qabel. Hemm għejun kbar ta' kultura, attiviżmu soċjali u moviment artistiku f'dawn l-artijiet ġirien tagħna. Kemm indawru ftit rasna. Kartaġni, jien u nieħu r-ritratti tal-fdalijiet ta' żmien ir-Rumani u tal-moskea ewlenija, ftakart fir-rakkont ta' Audisio dwar ix-xufier tat-taxi Malti kunjomu Agius, li fis-snin tletin tas-seklu għoxrin dawwar lil Audisio meta żar it-Tuneżija. Jitkellem b'rispett fuq is-Sur Agius, Audisio. U aħna u sejrin l-ajruport, ix-xufier żagħżugħ semmielna l-kunjomijiet ta' sħabu ta' nisel Malti li jgħixu Tuneż: Vella, Calleja, u Mifsud (kumbinazzjoni kunjom ommi xebba). Fil-qalba tal-Medina, qrib ħafna ta' fejn ħadna nieklu Mohamed-Salah, għaddejna minn fejn Café Bondin. Fl-isqaqien tal-Medina sibt ukoll Dar al-Mutawassit, dar il-Mediterran: it-Tuneżija hija wieħed mill-iktar pajjiżi Għarab tal-Mediterran li jagħraf dan il-wirt komuni li għandna, wirt komuni tan-nies komuni, tal-komunitajiet, tal-istorja antika tagħna nbaħħru f'dan il-baħar u nissieltu u nixxierku ma' xulxin. Aħna u ħerġin mill-Medina, ħdejn wieħed mis-seba' bibien tal-belt il-qadima ta' Tuneż, inzertajna grupp ta' żgħażagħ idoqqu, imdawrin b'ċorma kbira ta' nies u fin-nofs xi tfajliet jiżfnu. Mohamed-Salah qalilna li din l-arti tat-triq qed issir dejjem aktar komuni fit-toroq ta' Tuneż. Xtaqt bqajt naqra oħra hemm biex nismagħhom. Forsi jkunu għadhom hemm meta nerġa' lura. Idoqqu u jiżfnu.Ħajr lil Chaymaa Ramzy u t-tim kollu tal-Fondazzjoni Anna Lindh. Kienu jiem intensi ta' ħbiberija, traduzzjoni, skoperta, u ispirazzjoni. Menù ta' lingwi u stejjer straordinarji.